Testament

Οι Testament είναι αμερικάνικο thrash metal συγκρότημα το οποίο σχηματίστηκε το 1983, στην Καλιφόρνια. Έχουν κυκλοφορήσει δέκα στούντιο δίσκους με πωλήσεις που ξεπερνούν τα δώδεκα εκατομμύρια αντίτυπα, παγκοσμίως.

Βιογραφία
Οι Testament δημιουργήθηκαν με την ονομασία The Legacy στο Bay Area του Σαν Φρανσίσκο από τους κιθαρίστες Έρικ Πίτερσον και Ντέρικ Ραμίρεζ, τον μπασίστα Γκρεγκ Κρίστιαν και το ντράμερ Μάικ Ρονσέτ. Αρχικά, τα φωνητικά είχε αναλάβει ο Ραμίρεζ αλλά μετά την αποχώρηση του λίγους μήνες αργότερα, το μικρόφωνο ανέλαβε ο Στηβ Σόουζα και την κιθάρα ο Άλεξ Σκόλνικ. Η νέα σύνθεση ηχογράφησε το ντέμο "The Legacy" το 1983, πριν ο Ρονσέτ αντικατασταθεί από τον Λούι Κλεμέντε και ο Σόουζα αποχωρήσει για να γίνει μέλος των Exodus. Τα φωνητικά ανέλαβε ο Τσακ Μπίλι και το συγκρότημα μετονομάστηκε σε Testament λόγω του ότι την ονομασία Legacy κατείχε ένα συγκρότημα της τζαζ.

Τον Απρίλιο του 1987 κυκλοφόρησε το ντεμπούτο άλμπουμ τους με τίτλο "The Legacy", το μοναδικό στου οποίου τη σύνθεση των τραγουδιών είχε συμμετάσχει ο Σόουζα. Οι Testament περιόδευσαν και στις δύο πλευρές του Ατλαντικού μαζί με τους Anthrax, ηχογραφώντας το ΕΡ "Live at Eindhoven" στις 8 Ιουνίου 1987, το οποίο κυκλοφόρησε το 1993. Ακολούθησε τον Μάιο του 1988 το "The New Order", με το συγκρότημα να μπαίνει για πρώτη φορά στους καταλόγους του Billboard. Μετά από άλλη μία επιτυχημένη περιοδεία, επέστρεψαν στο στούντιο για την ηχογράφηση του "Practice What You Preach" το οποίο ανέβηκε στο Top-40 στη Μεγάλη Βρετανία και το # 77 στην πατρίδα τους.

Το 1990 κυκλοφόρησαν το "Souls of Black", ανεβαίνοντας στο # 35 στη Βρετανία και το # 73 στις Ηνωμένες Πολιτείες. Για την προώθηση του δίσκου, το συγκρότημα συμμετείχε στην περιοδεία "Clash of the Titans" μαζί με τους Megadeth, τους Slayer και τους Suicidal Tendencies.

Στις αρχές της δεκαετίας του '90, το κίνημα του grunge άρχισε να αναλαμβάνει τα ηνία στο χώρο της σκληρής μουσικής, με αποτέλεσμα το thrash metal να χάσει την εμπορική ισχύ του. Η αλλαγή αυτή είχε ως αποτέλεσμα επιτυχημένα συγκροτήματα της προηγηθείσας δεκαετίας να κυκλοφορήσουν δίσκους με πιο εμπορική κατεύθυνση, κάτι που έκαναν και οι Testament με το "The Ritual" του 1992. Ο δίσκος ανέβηκε στο # 55 στις Ηνωμένες Πολιτείες, την υψηλότερη θέση τους μέχρι τότε και περιείχε το σινγκλ "Return to Serenity". Παρ' όλα αυτά, προβλήματα στις σχέσεις μεταξύ των μελών του σχήματος οδήγησαν στην αποχώρηση τους Σκόλνικ και Κλεμέντε, με τον Γκλεν Αλβελάις να αναλαμβάνει την κιθάρα και τον Πολ Μπόσταφ τα τύμπανα.

Η συγκεκριμένη σύνθεση κυκλοφόρησε το ΕΡ "Return to the Apocalyptic City", πριν τα δύο νέα μέλη δώσουν τη θέση τους στους Τζέιμς Μέρφι και Τζον Τεμπέστα, αντίστοιχα. Επόμενο τους άλμπουμ ήταν το "Low", το τελευταίο του συγκροτήματος το οποίο κυκλοφόρησε μέσω της δισκογραφικής εταιρείας "Atlantic". Σε αυτό το δίσκο παρουσίασαν επιρροές από Groove και Death Metal, ενώ ήταν το πρώτο τους στούντιο άλμπουμ που δεν κατάφερε να μπει στο Hot-100 του Billboard από το 1988. Μετά τις ηχογραφήσεις, τα τύμπανα ανέλαβε ο Τζον Ντετ, ο οποίος έφυγε κατά τη διάρκεια της περιοδείας για να αντικαταστήσει τον Μπόσταφ στους Slayer, με τον Τζην Χόγκλαν να παίρνει τη θέση του. Παρ' όλα αυτά, ο Ντετ πρόλαβε να ηχογραφήσει με το συγκρότημα το ζωντανό "Live at the Fillmore". Επίσης, ο Γκλεν Αλβελάις επέστρεψε, παίρνοντας τη θέση του Μέρφι και ο μπασίστας Γκρεγκ Κρίστιαν αντικαταστάθηκε από τον Ντέρικ Ραμίρεζ, μέλος της αρχικής σύνθεσης των Testament.

Στις 9 Ιουνίου 1997 κυκλοφόρησαν το δίσκο "Demonic", πειραματιζόμενοι ακόμη περισσότερο με death metal ήχους. Για την περιοδεία του άλμπουμ, εντάχθηκε στο συγκρότημα ο ντράμερ Στιβ Τζέικομπς, δίνοντας τη θέση του λίγο αργότερα στο Τζον Ντετ, ο οποίος επέστρεψε μόνο για τις ζωντανές τους εμφανίσεις.

Το 1998, επέστρεψε ο Τζέιμς Μέρφι, με το μπάσο να αναλαμβάνει το πρώην μέλος των Sadus και Death, Στιβ ντι Τζόρτζιο και τα τύμπανα ο πρώην ντράμερ των Slayer, Ντέιβ Λομπάρντο. Η νέα σύνθεση ηχογράφησε το "The Gathering", το οποίο κυκλοφόρησε τον Ιούνιο του 1999 μέσω της δισκογραφικής εταιρείας "Spitfire Records". Μετά την κυκλοφορία, ο Μέρφι διαγνώστηκε με καρκίνο στον εγκέφαλο, αλλά μετά από συνεχείς θεραπείες και επεμβάσεις κατάφερε να αναρρώσει. Το 2001, ο Τσακ Μπίλι διαγνώστηκε με μία σπάνια μορφή καρκίνου στους όρχεις, αναρρώνοντας μέσα στη χρονιά. Στα τέλη του 2001, το συγκρότημα κυκλοφόρησε το "First Strike Still Deadly" με επανεκτελέσεις κομματιών από τα δύο πρώτα τους άλμπουμ. Ο δίσκος αυτός σηματοδότησε την προσωρινή επιστροφή του Άλεξ Σκόλνικ και του Τζον Τεμπέστα στο συγκρότημα.

Το 2004 και μετά την πλήρη ανάρρωση του τραγουδιστή Τσακ Μπίλι, οι Testament περιόδευσαν με τον Πολ Μπόσταφ στα τύμπανα και τον Γκρεγκ Κρίστιαν να επιστρέφει μετά από επτά χρόνια. Στην κιθάρα ήταν για τις ζωντανές τους εμφανίσεις ο Στηβ Σμιθ, αλλά μετά την περιοδεία "10 Days in May" τον Μάιο του 2005, οι Σκόλνικ, Μπίλι, Πίτερσον, Κρίστιαν και Τεμπέστα ένωσαν και πάλι τις δυνάμεις τους, κυκλοφορώντας το "Live in London", το Νοέμβριο του 2005.

Το καλοκαίρι του 2007 ανακοινώθηκε η επιστροφή του Μπόσταφ, με τον οποίο κυκλοφόρησαν το "The Formation of Damnation" τον Απρίλιο του 2008, ανεβαίνοντας στο # 59 στις Ηνωμένες Πολιτείες. Στις αρχές του 2009, ξεκίνησαν να δουλεύουν πάνω στο επόμενο τους άλμπουμ, με τις ηχογραφήσεις να αρχίζουν μετά από αρκετές αναβολές, το καλοκαίρι του 2011. Ο Μπόσταφ δεν έλαβε μέρος σε αυτές λόγω τραυματισμού και αντικαταστάθηκε από τον Τζην Χόγκλαν. Ο δίσκος με τίτλο "Dark Roots of Earth" κυκλοφόρησε στις 27 Ιουλίου 2012 σκαρφαλώνοντας στο # 12 του Billboard, την υψηλότερη θέση από οποιοδήποτε άλλο άλμπουμ των Testament.

Τον Οκτώβριο του 2013 κυκλοφόρησε σε μορφή διπλού CD και DVD, το ζωντανά ηχογραφημένο "Dark Roots of Thrash", με τον Χόγκλαν ως μόνιμο μέλος του συγκροτήματος. Τρεις μήνες αργότερα, ανακοινώθηκε η εκ νέου αποχώρηση του Γκρεγκ Κρίστιαν και η αντικατάσταση του από τον Στιβ ντι Τζόρτζιο, ενώ το συγκρότημα ξεκίνησε να δουλεύει πάνω στο επόμενο στούντιο άλμπουμ του. Στις αρχές του 2016, οι Testament περιόδευσαν μαζί με τους Slayer στην Βόρεια Αμερική.

Στα τέλη Ιουνίου του 2016, ανακοινώθηκε ότι το άλμπουμ "The Brotherhood of the Snake" θα κυκλοφορήσει στις 28 Οκτωβρίου του ίδιου έτους, ενώ οι Testament θα ανοίγουν τις εμφανίσεις των Amon Amarth κατά το ευρωπαϊκό σκέλος της περιοδείας τους. Ο δίσκος ανέβηκε στην εικοστή θέση του αμερικάνικου Billboard και το # 43 των βρετανικών τσαρτ, την καλύτερη θέση που έφθασε άλμπουμ του συγκροτήματος μετά το 1990.

Δισκογραφία

Στούντιο ηχογραφήσεις

Παραπομπές

Εξωτερικοί σύνδεσμοι 

  
 Testament στο Facebook
 Testament στο Twitter

Αμερικανικά speed metal συγκροτήματα
Thrash metal συγκροτήματα από Καλιφόρνια